**"…Børn skal ikke være forsøgskaniner!" - skolepsykologernes kamp for fodfæste i mellemkrigstidens danske folkeskole**

Christian Ydesen

*Siden chokket fra OECD’s første PISA undersøgelse i 2001 har folkeskolen været underkastet stigende krav om faglighed og målinger i form af test. Men test er på ingen måde et nyt fænomen i den danske folkeskole. Faktisk var der allerede i mellemkrigstiden en gruppering med anker i den reformpædagogiske bevægelse, der var stærke fortalere for indførelsen af test. Det lykkedes med etableringen af den skolepsykologiske profession, hvor intelligenstest og opdeling af eleverne blev en central praksis. Denne artikel analyserer kampen for etableringen af skolepsykologi som profession i den danske folkeskole på baggrund af internationale, nationale og lokale faktorer. Udviklingen dækker bl.a. over oprettelsen og modtagelsen af Foreningen for Experimentalpædagogik og Udvalget for Skolepsykologiske Undersøgelser til etableringen af den første skolepsykologiske praksis på Frederiksberg i 1930’erne. Endelig tegner artiklen videre perspektiver for den efterfølgende virkning og betydning af denne nye professions etablering i den danske folkeskole.*

I sin nytårstale i 2003 søsatte daværende statsminister Anders Fogh Rasmussen et opgør med den hidtidige pædagogiske tænkning i den danske folkeskole. Ifølge ham selv var der tale om et opgør med 30 års skolepolitik i almindelighed og den såkaldte rundkredspædagogik i særdeleshed. I stedet skulle der sættes et øget fokus på faglighed og herunder bestræbelserne på, at danske elever skulle klare sig bedre i de internationale PISA-målinger. Ud fra et historisk perspektiv er det imidlertid bemærkelsesværdigt, at de i moderne tid så udskældte reformpædagoger i mellemkrigstiden var bannerførere for indførelsen af standardiserede tests i folkeskolen, og at de havde held til at få etableret en helt ny profession i folkeskolen; nemlig skolepsykologen. Dette er historien om disse reformpædagogiske kredses bestræbelser, der ingenlunde altid var en dans på roser.

**Foreningen for Experimentalpædagogik**

I årene omkring første verdenskrig blev interesserede personer i den danske skoleverden for alvor opmærksomme på den markante internationale udvikling inden for anvendt psykologi. Disse videnskabelige landvindinger havde i første omgang fundet sted i Tyskland fra slutningen af 1800-tallet, hvor psykologiske eksperimenter og etableringen af psykofysiske laboratorier var på dagsordenen. Men efterhånden vandt inspirationskilderne fra den angelsaksiske verden indpas; ikke mindst som følge af det store arbejde med intelligenstest, der blev udført i forbindelse med 1. verdenskrig og udvælgelsen af soldater samt videreudviklingen af franskmændene Alfred Binet og Theodor Simons arbejder.

*[Billede 1]*

*[Henning Emil Meyer (1885-1967) var Skandinaviens første skolepsykolog. Meyer blev født på Frederiksberg, og efter sin lærereksamen fra Silkeborg Seminarium i 1907 vendte han tilbage til Frederiksberg, hvor han blev lærer i 1908. I 1924 tog han magistereksamen i teoretisk og anvendt psykologi, og i 1934 blev han ansat som skolepsykolog ved Frederiksberg skolevæsen. Han var bl.a. aktiv i Foreningen for Experimentalpædagogik, Udvalget for Skolepsykologiske Undersøgelser og den danske afdeling af New Education Fellowship. Meyer underviste desuden på lærerhøjskolen og på Københavns universitet i anvendt psykologi.]*

I Danmark stiftedes således den 14. januar 1914 Foreningen for Experimentalpædagogik med kommunelærer Christian Hansen Tybjerg (1874-1956) som formand. Foreningen havde til formål at udbrede kendskabet til den internationale forskning i pædagogik forstået som anvendt psykologi i Danmark. Samtidig gennemførte foreningens medlemmer en række forsøg med test og målinger af danske skoleelever.

Foreningen publicerede sine resultater, synspunkter og formidlinger af international forskning i sit eget tidsskrift med titlen ”Tidsskrift for Experimentalpædagogik”, men enkelte artikler fandt også vej til store internationale tidsskrifter såsom ”Journal of Educational Research” og ”The Journal of Applied Psychology”.

Med sine 353 medlemmer– hvoraf mange var fremtrædende aktører i den danske skoleverden – udgjorde foreningen i 1921 et vigtigt rum, hvor ligesindede kunne mødes og udveksle tanker og idéer samt få udvidet kendskab til de udenlandske forsøg og den forskningsmæssige udvikling inden for især anvendt psykologi. Men på trods af foreningens kvalitative tyngde – som ikke mindst blev befordret af professor i psykologi Alfred Lehmann (1858-1921) – og de mange internationale kontakter, samt en klar formidlingsstrategi, opnåede foreningen aldrig den fornødne gennemslagskraft til for alvor at påvirke og forandre den danske folkeskole. Det skyldtes ikke mindst, at mange lærere var endog særdeles kritiske over for foreningens forehavende. Om netop dette emne skrev Christian Hansen Tybjerg i sit udkast til foreningens historie i 1946:

*Hvorledes lærerstandens stilling var til eksperimentalpædagogikken fremgår tydeligt af et brev, en yngre dygtig lærer sendte os. Han havde fået til opgave at iværksætte nogle undersøgelser vedrørende Lehmanns opgave: ”Børns idealer” ved en større provinsskole (…). Han skrev bl.a. ”Jeg var lige ved at opgive at være med, idet jeg anså det for en umulighed at skabe interesse endsige enighed om sagen. Pædagogik – i særdeleshed den eksperimentale – sidder ikke for bordenden i den danske skole. Hos mange sidder der ganske vist et seminarieminde som hedder pædagogik, som i sig selv er uendelig fredeligt, men omkring begrebet eksperimentalpædagogik er der en ufred, som let får vedkommendes lidenskaber til at blusse op. Jeg indså med det samme, hvor let det kunne blive en frygtelig fiasko, når jeg - den unge – forsøgte at slæbe noget eksperimentalvæsen ind på arenaen. Jeg kunne risikere alt muligt. Thi jeg taler nok sandhed, når jeg siger, at adskillige lærere er parat til at bekæmpe den eksperimentale pædagogik som en vivisektion, og frygteligt er da det sværd, de svinger for de arme små. Ja, De gør dem vist ingen forestilling om, hvor vanskeligt det var at redde denne prøve igennem ilden. Det var en stor begivenhed i skolens historie. Jeg spekulerede i flere timer på, hvorledes jeg skulle få uhyret introduceret.” Han fortæller derpå, at han først ”erobrede” skolens to overlærere, der stillede sig velvilligt og ville sammenkalde til et møde. Det bad han dem dog om at lade være med, da han var bange for at det skulle få følgende forløb: En af ”den rette slags” står op og stempler det som noget, en skole ikke bør give sig af med – spilde tiden på. En af overlærerne søger – måske lidt tvivlende – at mildne lidt på sagen. ”Folkets mand” står op igen og erklærer da med indignation, at hvad der så end sker, hans børn skal ikke være forsøgskaniner. Og: ”Hør! Hør!” Det er noget, man kan forstå, hvorpå man begynder at forlade mødet. – ”Under min polske tiggergang lærte jeg at beundre den, som fandt på at sætte professor Alfred Lehmanns navn på foruden Deres. Dette navn som jeg aldrig undlod at pege på, satte sordine på enhver modstander.*

Samtidig blev foreningens tidsskrift ikke bredt cirkuleret, men fortrinsvist læst af foreningens egne medlemmer. Foreningen formåede dog at give fodfæste til en gruppe af psykologisk interesserede reformpædagoger, som senere skulle spille en afgørende rolle for indførelsen af test og skolepsykologisk praksis i den danske folkeskole. Det gælder ikke mindst Henning Emil Meyer, Danmarks første skolepsykolog, Sofie Rifbjerg, der blev rektor for de københavnske værneskoler, og Rasmus Hans Pedersen, der blev mangeårig formand for Udvalget for Skolepsykologiske Undersøgelser (forløberen for Danmarks Pædagogiske Institut).

*[Billede 2]*

*[R. H. Pedersen (1870-1938) var aktiv i Foreningen for Experimentalpædagogik. I 1913 blev han assisent for professor i psykologi Alfred Lehmann. I 1922 blev R.H. Pedersen lektor i anvendt psykologi, og året efter indtog han formandsstolen i det nystiftede Udvalget for Skolepsykologiske undersøgelser – en post han bevarede indtil sin død i 1938.]*

Foreningens dødsstød kom i 1922, da statsstøtten blev indstillet med den begrundelse, at der netop var blevet oprettet et lektorat i anvendt psykologi ved universitetet. Dette lektorat blev besat af R.H. Pedersen, der sammen med andre medlemmer af foreningen indledte forhandlinger med lærerorganisationerne om støtte til forskellige forsøgsarbejder. Denne gruppe af mennesker, der ud over R.H. Pedersen også talte bl.a. Henning Meyer, dannede en ny organisation, der kørte den gamle forening ud på et sidespor. Man kan måske sige at Foreningen for Experimentalpædagogik led døden som følge af en præmatur fødsel.

**Udvalget for Skolepsykologiske Undersøgelser**

Udvalget for Skolepsykologiske Undersøgelser blev lanceret i 1924, og det havde støtte og opbakning fra alle betydende institutioner i den danske skoleverden; herunder ikke mindst lærerforeningerne. R.H. Pedersen, der var formand frem til sin død i 1938, havde gjort et stort arbejde for at lytte til andre relevante organisationer og indsamle oplysninger om de behov og ønsker, som de måtte have for udformningen af fremtidens folkeskole. Blandt andet havde Børneforsorgen udtrykt ønske om, at der blev udarbejdet en dansk intelligenstest. Det skete i 1930 med udgivelsen af den danske standardisering af Binet-Simon intelligenstesten, men udvalget producerede og udgav også en lang række andre faglige test, som var standardiserede på et stort elevmateriale.

*[Billede 3]*

*[Eksempel på testopgave i den danske Binet-Simon intelligenstest. Opgaven var rettet til børn med levealderen 10 og skulle afdække barnets forståelse af kronologi. Binet-Simon intelligenstesten udkom i en dansk udgave i 1930 redigeret og standardiseret af Sofie Rifbjerg og Marie Kirkelund under støtte fra R.H. Pedersen.]*

Lige fra sin oprettelse holdt udvalget tæt kontakt med undervisningsministeriet, der også bidrog økonomisk til udvalgets opretholdelse. Således modtog udvalget ikke mindre end 10.000 kr. fra staten i 1925. Men samtidig fik udvalget også støtte fra flere af de involverede organisationer; herunder Danmarks Lærerforening. Og flere kommuner, hvor mange af udvalgets medlemmer var ansatte som lærere, støttede ved at betale for vikarer i de timer, som udvalgsmedlemmerne brugte på udviklingen af test og andre skoleforsøg.

Foreningen for Experimentalpædagogik og Udvalget for Skolepsykologiske Undersøgelser adskilte sig markant fra hinanden i forhold til formidlingsstrategi. Hvor Foreningen havde publiceret i sit eget tidsskrift og orienteret sig mod internationale tidsskrifter, publicerede Udvalget sine arbejder i allerede veletablerede og bredt cirkulerede tidsskrifter som ”Vor Ungdom” og ”Folkeskolen”. Udvalgets medlemmer, som bl.a. Henning Meyer og Vilhelm Rasmussen, der var forstander for Statens Lærerhøjskole, gjorde en stor indsats for at formidle, hvad de så som testningens fortræffeligheder.

Udvalget var samtidig i stand til at vedligeholde og udbygge det netværk af ligesindede, som var blevet etableret med Foreningen for Experimentalpædagogik. Sammen med den forbedrede økonomiske situation, de gennemførte studier, de udviklede tests og den succesrige formidlingsstrategi er det uomtvisteligt, at Udvalget for Skolepsykologiske Undersøgelser spillede en helt central rolle for udbredelsen af test og etableringen af skolepsykologi som profession i Danmark. Dette kommer blandt andet til udtryk i den styrende rolle, som udvalgets medlemmer senere spillede i etableringen af årskurset i anvendt psykologi ved lærerhøjskolen i 1940 samt oprettelsen af den treårige uddannelse til skolepsykolog ved Københavns universitet i 1944. Den nye profession som skolepsykolog fik dermed en uddannelsesmæssig blåstempling.

**New Education Fellowship – Den frie skole**

Gruppen af skolefolk med interesse for test og anvendt psykologi var for langt de flestes vedkommende forankrede i den reformpædagogiske bevægelse, der havde stærke internationale forgreninger. Det centrale internationale forum i den forbindelse var New Education Fellowship (NEF), der var blevet dannet i Calais i 1921. En dansk afdeling af NEF blev oprettet i maj 1926 under navnet ”Den frie skole”.

NEF var en blandet og broget skare bestående af både lægfolk og særdeles toneangivende mennesker på den internationale pædagogiske scene. Således var både Maria Montessori, Carl Gustav Jung, Jean Piaget og John Dewey aktive i organisationen. Det samlende element i organisationen var imidlertid realiseringen af menneskets individuelle potentialer og troen på en ny international uddannelsesdagsorden, der skulle medvirke til at skabe en bedre verden i kølvandet på rædslerne fra 1. Verdenskrig. Nøgleordene var mellemfolkelig forståelse, global bevidsthed og verdensborgerskab. Selvom organisationen dermed kan siges at have politiske mål, var den på ingen måder revolutionær. Den var i stedet evolutionær, idet den forsøgte at øve fredelig indflydelse på de nationale uddannelsessystemer.

I august 1929 afholdt NEF sin hidtil største kongres på Kronborg slot i Helsingør. Ikke færre end ca. 2.000 deltagere fra 43 lande deltog i begivenheden, og konferencen blev afholdt i samarbejde mellem de nordiske landes undervisningsministerier samtidig med, at statsminister Thorvald Stauning holdt åbningstalen. Mange i gruppen omkring Udvalget for Skolepsykologisk Undersøgelser deltog i planlægningen; det gælder ikke mindst Henning Meyer, Sofie Rifbjerg, Vilhelm Rasmussen og R.H. Pedersen.

Konferencen på Kronborg indbefattede også et netværk af internationale forskere omhandlende mentale test, hvilket vidner om den centrale rolle som test spillede i den reformpædagogiske bevægelse. Årsagen var, at bevægelsen var særdeles kritisk over for brugen af eksamener, som man anså for at være subjektive, uvidenskabelige, ødelæggende for nytænkning og med til at reproducere samfundets klassestruktur. De var med andre ord uretfærdige i reformpædagogiske øjne. Heroverfor stod testene, som med deres påståede videnskabelighed og præcision netop var det redskab der skulle til, for at alle elever kunne få en fair chance og samtidig få mulighed for til fulde at udnytte sit uddannelsesmæssige potentiale til gavn for eleven, skolen og samfundet.

*[Billede 4]*

*[Den amerikanske psykolog og testpioner Lewis Termans ”ball and field”-test beregnet til børn på 9 år. Oplægget til testopgaven var at barnet fik at vide at det havde skudt en bold over et plankeværk. Bolden landede på en mark med meget højt græs, så barnet ikke kunne se bolden. Opgaven var nu at barnet skulle finde en løsning til at afsøge marken efter bolden. Den danske Binet-Simon test fra 1930 indeholder en præcis gengivelse af denne testopgave. Løsningerne 1-5 er rangeret som de bedste løsninger. Løsningerne 6-20 er acceptable løsninger, mens løsningerne 21-30 er dumpet. Denne kopi stammer fra Rigsarkivet, Institut for Psykologi, Docent R.H. Pedersens embedsarkiv, Danske og udenlandske standpunkts- og intelligensprøver 1913-1938.]*

Opbakningen fra og forankringen i en stor verdensomspændende organisation rummede muligheder for, at de danske reformpædagoger med interesse i test og anvendt psykologi kunne trække på organisationens ressourcer. Samtidig gav tilknytningen til NEF en betydelig rygdækning og pondus i forhold til de debatter, som blev ført i den danske skoleverden om test.

**Frederiksberg – skolepsykologiens vugge**

Efter i 1929 at have været på studiebesøg hos verdens første skolepsykolog, den i dag stærkt kontroversielle Cyril Burt, gennemførte Henning Meyer de første skolepsykologiske undersøgelser med brug af intelligenstest på Frederiksberg i 1930. Formålet med undersøgelserne var at afgøre, hvilke børn der hørte hjemme i normalskolen, og hvilke børn der hørte hjemme i værneskolen. Værneskolen var en skoleform, der lagde stor vægt på en praktisk tilgang til undervisningen. I værneklasserne befandt sig børn, som skolevæsenet ikke fandt egnede til normalklasserne, men som samtidig ikke var svage nok til at blive overført til åndssvageforsorgen.

*[Billede 6]*

*[Verdens første skolepsykolog, Sir Cyril Burt (1883-1971). Efter Burts død blev der fundet uoverensstemmelser i hans data omhandlende bl.a. hans studier af enæggede tvillinger. Der har siden fundet en intens debat sted mellem tilhængere af intelligenstest, som har forsøgt at rehabilitere Burt, og kritikere, som fastholder, at han havde fabrikeret videnskabelige data.]*

Lærerne kunne indstille problembørn til en skolepsykologisk undersøgelse, hvorefter Meyer ved brug af bl.a. Binet-Simon intelligenstesten kunne stille en diagnose af barnets intellektuelle læringspotentiale. Hvis barnet besad en intelligenskvotient på mellem 70 og 90 var det kandidat til værneskolen.

Fremvæksten af skolepsykologi og intelligenstestning som praksis i 1930’ernes Frederiksberg kan forklares med, at der her fandtes en bred politisk opbakning til – og økonomiske muligheder for - at adressere skolevæsenets problemer med børn, der ikke kunne følge med i den almindelige undervisning, og med problembørn i klasseværelserne. Samtidig var der på alle relevante niveauer et ønske om at overvinde udfordringen med en klassesammensætning bestående af børn med vidt forskellige evner og talenter.

*[Billede 5]*

*[Danske skolepsykologer havde lige fra begyndelsen fremhævet betydningen af en helhedsvurdering af det enkelte barn. Men i mellemkrigstiden kom målingen af intelligenskvotienter ubetinget til at danne tyngde i skolepsykologernes vurderinger af problembørn. Billedet viser en dreng under observation under leg på Frederiksberg skolepsykologiske kontor i 1960. Frederiksberg. Allégade. Frederiksberg Rådhus. Skolepsykologisk kontor. Værelse til iagttagelse og legeterapi (1960)]*

I dette klima blev det frederiksbergske skolevæsen et væksthus for dansk skolepsykologi, der syntes at tilbyde en retfærdig og videnskabelig opdeling af børnene baseret på intelligenstest. Intelligenstestning bekræftede samtidig skolevæsenets struktur med en opdeling af børn i normalklasser og værneklasser og de bekræftede systemets grundlæggende opdelinger i uddannelsesafdelinger baseret på en forståelse af børnenes medfødte evner og begavelse. Indførelsen af skolepsykologi og intelligenstest kan således ikke beskrives som en revolution af skolevæsenet, men må snarere begribes som en understøttelse og hjælpeteknologi, der formåede at bidrage til bevarelsen af skolevæsenets struktur og opbygning.

**Den senere udvikling**

Inspireret af den skolepsykologiske praksis på Frederiksberg spredte skolepsykologien sig i de følgende år til resten af landet. I 1949 var der således oprettet skolepsykologiske kontorer i Gentofte, København, Esbjerg, Aarhus, Odense, Horsens, Frederikshavn og Aalborg. Men for videre at få en idé om udbredelsen er det bemærkelsesværdigt, at halvdelen af alle psykologer i Danmark i 1947 arbejdede som enten skolepsykologer eller løste opgaver for folkeskolen i en eller anden udstrækning.

I et kronologisk perspektiv er det bemærkelsesværdigt, at den lille gruppe af reformpædagogiske skolefolk, som var interesserede i test og anvendt psykologi, og som mødte betydelig modstand i de tidlige år, efterhånden fik stor gennemslagskraft i den danske skoleverden. Man kan sige, at de gik fra at være i opposition til at blive en del af det etablerede system. I denne bevægelse forandredes ikke blot uddannelsessystemet men også gruppen, der stod bag denne udvikling. De distancerede sig fra de mere yderligtgående elementer i den reformpædagogiske bevægelse, og de beklædte magtfulde og indflydelsesrige poster i den danske skoleverden; poster, der i nogen grad synes at have haft en modererende effekt på de kritiske holdninger, som gruppen besad i årene efter 1. verdenskrig.

Samtidig er det klart, at der også var en politisk klangbund for deres ambitioner om at indføre test og skolepsykologi i Danmark. Denne klangbund blev ikke mindst befordret af udsigten til at kunne identificere det intelligente arbejderbarn, hvilket især appellerede til socialdemokratiet. Samtidig kunne udsigten til at kunne indføre et veritabelt meritokrati finde stor tilslutning i både socialdemokratiske og liberale kredse, og endelig kunne testene bruges til at imødegå den ofte fremsatte kritik fra erhvervslivet og etaterne om, at folkeskolens afgangselever ikke havde opnået et tilstrækkeligt højt fagligt niveau.

Det er dog væsentligt at være opmærksom på, at testene aldrig vandt den samme udbredelse som i den angelsaksiske verden, hvor samtlige børn blev udsat for intelligenstest med henblik på at afgøre deres videre skæbne i uddannelsessystemet. Det danske skolevæsen synes, med sin Grundtvig-Koldske arv, at have været vaccineret mod en sådan vidtgående brug af test.

Hvis man på den baggrund skal vende sig mod at betragte den nuværende udbredelse af test i folkeskolen, som ikke mindst er kendetegnet ved Danmarks deltagelse i PISA-programmet og indførelsen af de nationale test, er det bemærkelsesværdigt, at indførelsen af test i mellemkrigstiden i høj grad var båret af en nedefra kommende bevægelse, mens det nuværende testregime i langt højere grad er forankret i en oppefra kommende bevægelse, hvor OECD og statsmagten står centralt. Men hvor dette udgør en markant forskel mellem nutidens og den historiske indoptagelse af test i folkeskolen, så er der dog også slående ligheder. En af dem er, at kritik af folkeskoleelevernes faglige niveau i begge tilfælde virkede stærkt befordrende på indførelsen af test. En anden lighed er at der såvel i nutiden som i den her behandlede historie har været en betydelig lærermodstand mod indførelsen af test. I begge tilfælde skyldes dette til dels at bunde i en kritisk indstilling til udefrakommende bedømmelsesværktøjer, der dels kan underkende lærerens faglighed og dels rummer potentialet til at kunne sammenligne og dermed udstille læreres og skolers arbejde. Under alle omstændigheder viser både de historiske erfaringer og den nuværende testsituation, at såkaldte videnskabelige test udøver en enorm indflydelse på uddannelsessystemet, fordi de genererede resultater som regel står uanfægtet og uantastelige. Derfor vil indførelsen af videnskabelige test altid medføre virkninger på praksis.

*Christian Ydesen er adjunkt ved Institut for Læring og Filosofi, Aalborg Universitet*

**Læs mere:**